מעלה החמישה

מעלה החמישה (מַעֲלֵה-הַחֲמִשָּׁה) הוא קיבוץ הממוקם בראש אחת הפסגות הגבוהות שבהרי ירושלים, מדרום מזרח להר רפיד, על יד קיבוץ קריית ענבים והכפר אבו גוש ולצד היישוב הקהילתי הר אדר. היסטוריה הקיבוץ נוסד רשמית ב-19 ביולי 1938 כחלק מיישובי חומה ומגדל, על ידי חברי גרעין "במעלה" של התנועות ויתקיניה וגורדוניה, שעלו מפולין וממזרח אירופה. חברי גרעין "במעלה" שהו בהכשרה במחנה ליד קריית ענבים עת נרצחו חמישה מחבריהם ב-9 בנובמבר 1937, במהלך סלילת דרך בהר הרוח, הנמצא ממערב לקיבוץ. שמות החמישה: אהרון אולישבסקי, אריה מורדכוביץ, יהושע פוחובסקי, יצחק מגדל, משה בר גיורא (באומגרטן) . אנדרטה לזכרם נבנתה במקום בו נפלו, בהר הרוח. החמישה הונצחו בציור פרסקו מעשה ידי הצייר היהודי-אמריקני שלדון שונברג שצויר בבית התרבות של הקיבוץ "בית צילה" בשנים 1953-1952. למחרת הרצח התכנסו חברי הקיבוץ והודיעו שחילוקי הדעות לגבי התיישבות של קבע בהרים הם מאחוריהם והקבוצה החליטה פה אחד להתיישב בהר עימו הם כרתו ברית דמים. עם הקמת הנקודה ועדת השמות הציעה מספר שמות ובהם השם הזמני "גבעת החמישה", אולם חברי הקיבוץ ביקשו לאזכר את שם גרעין "במעלה" וכך באספת ועדת השמות של קק"ל מ-27 באוגוסט 1938 נקבע השם הרשמי "מעלה החמישה". תחילה העלו לקרקע שלושה בתים, בתי איש שלום, מגדל ביטחון בו גם שכנה המרפאה ותחנת הגפירים. לאחר בניית המבנים עלתה פלוגת חברים ראשונה. במהלך מלחמת העצמאות, בגלל הקרבה לחזית הירדנית, שימש הקיבוץ, יחד עם קיבוץ קריית ענבים, כבסיס של גדוד "הפורצים" מחטיבת הראל. ב-18 בינואר 1948 נהרג חבר הקיבוץ, אלתר רכניץ, בהתקפה על שיירה שיצאה לכיוון ירושלים. ב-26 במאי 1948 פונו כל ילדי הקיבוץ לשכונת קטמון וממנה למנזר רטיסבון בירושלים, שם שהו עד מרץ 1949. ב-30 במאי הותקף הקיבוץ, אך ההתקפה נהדפה. בעקבות הסכמי שביתת הנשק בתום מלחמת העצמאות נקבע קו הגבול בין מדינת ישראל לממלכת ירדן ("הקו הירוק"), מצידו הצפוני של הקיבוץ. בשנת 2004 החלה בסמוך בנייה של קטע מגדר ההפרדה. במאי 1959 נערכה עצרת זיכרון ביישוב והוכרז על הקמת יד זיכרון לזכרם של אליעזר גלר וגיבורי מרד גטו ורשה. גלר שהיה חבר גורדוניה וריכז את פעילות התנועה בלודז', היה אמור להצטרף לחבריו במעלה החמישה, כשפרץ המרד בגטו ורשה עמד בראש שתי פלוגות לוחמות של גורדוניה. לאחר המרד נשלח לברגן-בלזן ומשם לאושוויץ בה נספה. בשנת 1961 נסתיימה בכניסה לקיבוץ בניית האנדרטה, מעשה ידי הפסל אנדריי רבס. בשנת 1967, במלחמת ששת הימים, ישבה פלוגת מילואים מהחטיבה הירושלמית על פסגת הר סמוך למעלה החמישה, אל מול מוצב הרדאר הירדני, עשרות מטרים מקו הגבול. בבוקר ה-5 ביוני 1967, החל משעה 10:00, ספג המוצב הפגזה של פגזי מרגמה ירדניים והחלו חילופי אש לאורך כל היום, ללא נפגעים לפלוגה במקום. בשעות הערב פרץ כוח משוריין מחטיבת הראל בפיקודו של אורי בן-ארי לכיוון מוצב הרדאר והמשיך לעבר גב ההר לכיוון רמאללה. בשנת 2002 אושרה לקיבוץ הרחבה של 138 יחידות דיור על חשבון שטחי היער באזור. הגופים הירוקים התנגדו לתוכנית, ולאחר מספר שנים החליט הקיבוץ לא ליישמה. בינואר 2005 עבר הקיבוץ שינוי יסודי באורחות חיי התושבים. השיתוף הכלכלי בין חברי הקיבוץ צומצם באופן משמעותי והשריד העיקרי שנותר מימי השיתוף הוא רשת ביטחון כלכלית שאמורה לעזור למעוטי היכולת. ב-9 ביוני 2021 פרצה שרפה באזור הקיבוץ ובתי תושבים פונו. כלכלה הענף הכלכלי העיקרי של הקיבוץ היה בעבר מלון מעלה החמישה הסמוך לו וכלל מועדון בריאות וספא, מרכז קונגרסים וגן אירועים (ב-2015 הפך המלון לשני מלונות נפרדים: מלון יערים ומלון גורדוניה). ענפים נוספים במשק הם רפת (האחרונה שנותרה באזור ההר), לולים, בית קפה, גידולי שדה ובריכת שחייה. בשנת 1954 קם מפעל 'גמה' (גלי מעלה החמישה) למכשירי רדיו שפעל שנים ספורות. בשנת 1956 הוקם, בשיתוף עם קריית ענבים, משרד ההובלה "הרי ירושלים". בשנת 1964 הוקם מפעל לסוכריות וממתקים "כרמית". תחילה ייצרו סוכריות כרמל בידע צרפתי. בהדרגה הורחב קו המוצרים ובשנת 1979 נחנך מפעל חדש של כרמית שהוקם בקיבוץ. המפעל נמכר לחברת אסם בשנת 1995, וב-1998 נמכר שוב לחברת "טעם ישראל" שאיחדה את פעילותו עם המפעל שלה בראשון לציון והמפעל בקיבוץ נסגר. בשנת 1970 הוסב בניין לול לחממה והוקמה בו חממת סחלבים. בשנת 2016 הוסב בניין החממה לבית קפה בשם "חממת הסחלבים" הפועל עד היום. מלון מעלה החמישה ערך מורחב – מלון מעלה החמישה מלון מעלה החמישה או בית המרגוע מעלה החמישה היה מלון בהרי יהודה בסמיכות לקיבוץ מעלה החמישה ובבעלות הקיבוץ. ביוני 2012 המלון נרכש על ידי קבוצת ג'ורדאש ישראל והוחלט להפעילו תחת המותג "אורכידיאה", כאשר אורכידיאה מחזיקה ב-74% מהמלון ו-26% הנותרים נותרו בחזקת הקיבוץ. בשנת 2015 המלון נרכש על ידי חברת "כרם ניהול בתי מלון" בבעלותם של גדי פריבר ואפרים קרמר, ופוצל למלון יערים ולמלון גורדוניה. ביוני 2021 נפתח במעלה החמישה סניף של רשת ההארחה סלינה מנתור בבניין היסטורי משוחזר - בית נובו (בית מרגוע לעובדי חברת האשלג, לשעבר), הסמוך למלון יערים. גלריה לקריאה נוספת ישראל רוזנסון ויוסי שפנייר, מולדת לבנות במעלה ההר - מעלה החמישה: קורות, אתרים סיורים, ירושלים כרמל 2018.(הספר בקטלוג ULI) במעלה ההר: מעלה החמישה ביובל לעלייתה על הקרקע, בעריכתה של רעיה בן חיים, 1996, (הספר בקטלוג ULI) קישורים חיצוניים אתר האינטרנט הרשמי של מעלה החמישה מעלה החמישה - קיבוץ, באתר תנועת העבודה האתר של מלון מעלה החמישה "סקויה" אולם אירועים תיאור הלוויית החמישה, דבר, 10 בנובמבר 1937 "מעלה החמשה", מערבית לקרית-ענבים, דבר, 22 ביולי 1938 מיכאל יעקובסון, סיבוב בקיבוץ מעלה החמישה, בבלוג "חלון אחורי", 3 במאי 2013 הגדה של פסח, קיבוץ מעלה החמישה, תש"ט באתר הספרייה הלאומית התיישבות חדשה בהרי יהודה, מעלה החמישה, 1938, באתר ארכיון הסרטים הישראלי בסינמטק ירושלים מעלה החמישה (ישראל), דף שער בספרייה הלאומית מרים זקהיים, הילדים של גיבורי מעלה החמישה, בבלוג "הספרנים" של הספרייה הלאומית, 2 בינואר 2024 הערות שוליים